钦定古今图书集成/理学汇编/学行典/第253卷 > 王敦仪
## 钦定古今图书集成/理学汇编/学行典/第253卷 > 王敦仪

按《处州府志》：“王敦仪，字应望，青田人。世居郡城。性孝
友，厚重宽和，与物无竞。髫年颖异，试辄为有司所奇。
郡守高悯其贫，欲以事赒之，坚谢不受。与其配陈恭
人，孝事二亲，食贫苦志，菽水承懽。亲病，吁天祈代。父
没弟幼，抚教成立，尽以父产让之。闭户窥书，谢绝外
事。尝读书法海寺，一日蚤回，道遇一人，携金银钗钏”，
直数十金，忽忡怔仆地，惧为后至者所攫，乃立待其
甦，简付之，其人分谢不受。有坟山在芝田界上，冬初
展墓，见有人盗砍树木，恐其惊坠，戒从者勿呵，从别
道而回。以贫士好行其德，周人之急，纾人之难，忘其
己之乏也。教子一中成进士，迎养古田，惟训以廉平
岂弟。比归，囊橐萧然，雅意寻山水之乐，月旦共推祀
乡贤。